### NN 153/2023 (20.12.2023.), Odluka o općinskim porezima Općine Drenovci

Općina Drenovci

2267

Na temelju članka 35. Zakona o lokalnoj i područnoj (regionalnoj) lokalnoj samoupravi (»Narodne novine« br. 33/01, 60/01, 129/05, 125/08, 36/09, 150/11, 144/12, 19/13, 137/15, 123/17, 98/19 i 144/20) članka 20. i 42. Zakona o lokalnim porezima (»Narodne novine« br. 115/16, 101/17, 114/22 i 114/23), članka 28. Statuta Općine Drenovci (»Službeni vjesnik« br. 02/21) i članka 26. Poslovnika Općinskog vijeća Općine Drenovci (»Službeni vjesnik« br. 04/22) Općinsko vijeće općine Drenovci na svojoj 22. sjednici održanoj 13. prosinca 2023. godine donijelo je

ODLUKU

O OPĆINSKIM POREZIMA OPĆINE DRENOVCI

I. OPĆE ODREDBE

Članak 1.

Ovom se Odlukom propisuju vrste poreza koji pripadaju Općini Drenovci, obveznici plaćanja, porezna stopa i osnovica, obračuna i plaćanja poreza u skladu sa Zakonom o lokalnim porezima (»Narodne novine« br. 115/16, 101/17, 114/22 i 114/23), kako slijedi:

1. porez na potrošnju,

2. porez na kuće za odmor,

3. porez na korištenje javnih površina.

II. POREZ NA POTROŠNJU

Članak 2.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima, a koji se nalaze na području Općine Drenovci.

Članak 3.

Obveznik poreza na potrošnju iz članka 2. ove Odluke je pravna i fizička osoba koja pruža ugostiteljske usluge, a koji se nalaze na području Općine Drenovci.

Članak 4.

Osnovica za porez na potrošnju iz članka 2. ove Odluke je prodajna cijena pića koja se proda u ugostiteljskim objektima, a u koju nije uključen porez na dodanu vrijednost.

Članak 5.

Porez na potrošnju plaća se po stopi od 3 %.

Članak 6.

Porez na potrošnju iskazuje se na Obrascu PP – MI – PO i predaje se do 20 dana u mjesecu za prethodni mjesec. Obračunati porez na potrošnju alkoholnih pića, prirodnih vina, specijalnih vina, piva i bezalkoholnih pića obveznik poreza plaća do posljednjeg dana u mjesecu za prethodni mjesec.

III. POREZ NA KUĆE I ODMOR

Članak 7.

Porez na kuće i odmor plaćaju pravne i fizičke osobe koji su vlasnici kuća za odmor, a koji se nalaze na području Općine Drenovci.

Članak 8.

Porez na kuće za odmor plaća se u iznosu od 0,60 eura /m2 korisne površine kuće za odmor.

Članak 9.

Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti. Porez na kuće za odmor ne plaća se niti za kuće za odmor za vrijeme dok su u njima smješteni prognanici i izbjeglice te na odmarališta u vlasništvu jedinica lokalne o područne (regionalne) samouprave koja služe za smještaj djece u dobi do 15. godina.

Članak 10.

Obveznici poreza na kuće za odmor moraju nadležnom upravnom odjelu Općine Drenovci dostaviti podatke o kućama za odmor, koji se odnose na mjesto gdje se isti nalaze, korisnu površinu, kao i podatke o poreznom obvezniku, najkasnije do 31. ožujka godine za koju se utvrđuje porez na kuće za odmor. porez na kuće za odmor plaća se u roku od 15 dana od dana dostave rješenja o utvrđivanju tog poreza.

IV. POREZ NA KORIŠTENJE JAVNIH POVRŠINA

Članak 11.

Porez na korištenje javnih površina plaćaju pravne i fizičke osobe koje koriste javne površine na području Općine Drenovci. Obvez­nik poreza na korištenje javnih površina je svaka pravna i fizička osoba koja koristi javnu površinu.

Članak 12.

Pod javnom površinom smatraju se: parkovi, sajmovi, tržnice, igrališta i javne prometne površine, te druge javne površine na kojim se nalaze pokretni, montažni ili tvrdi (zidani) objekti a koji se mogu privremeno iznajmiti.

Članak 13.

Osnovica poreza na korištenje javne površine je iznos zakupnine utvrđen ugovorom.

Članak 14.

Porez na korištenje javne površine plaća se po stopi od 10 %.

Članak 15.

Ako korisnik javne površine nema zaključen ugovor o korištenju javne površine odnosno objekta koji se nalazi na javnoj površini, a istu koristi dužan je platiti porez na korištenje javne površine u iznosu od 1,06 eura/m2 korištene javne površine mjesečno.

U slučaju da se javne površina koristi bez ugovora za vrijeme praznika, blagdana i mjesnih svetkovina porez na korištenje javne površine plaća se u dnevnom iznosu od 1,06 eura/m2 korištene javne površine.

Članak 16.

Porez na korištenje javne površine plaća se u roku od 15 dana od dana dostave rješenja kojim je porez na korištenje javne površine utvrđen.

Članak 17.

Od plaćanje poreza na korištenje javnih površina izuzimaju se aktivnosti za humanitarnu, kulturnu, sportsku i prosvjetno-edukativnu djelatnost i zdravstvene usluge te ostale manifestaciju koje su u interesu promocije Općine Drenovci.

V. ZAJEDNIČKE ODREDBE

Članak 18.

Poslove u svezi utvrđivanja i naplate općinskih poreza obavljat će nadležni upravni odjel općine Drenovci.

VI. PRIJELAZNE I ZAVRŠNE ODREDBE

Članak 19.

Kaznena i prekršajne odredbe te odredbe o zastari, obnovi postupka i žalbenom postupku propisanom Zakonom o porezu na dohodak i Zakonom o lokalnim porezima jednako se primjenjuju i za poreze propisanim ovom Odlukom.

Članak 20.

Danom stupanja na snagu ove Odluke prestaje važiti Odluka o općinskim porezima Općine Drenovci (»Službeni vjesnik« 2/17 i »Narodne novine« br. 34/17).

Članak 21.

Ova Odluka objavit će se u »Narodnim novinama« i »Službenom vjesniku« Općine Drenovci, a stupa na snagu od 1. siječnja 2024. godine.

Klasa: 024-01/23-01/686

Urbroj: 2196-12-23-01

Drenovci, 13. prosinca 2023.

Predsjednik Vijeća
 Ivan Misir, mag. ing. mech., v. r.